Diari Oficial de la Generalitat Valenciana


Sumari del DOGV 8220, del 25-01-2018 (2017/12211)

RESOLUCIÓ de 13 de desembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 44/14-AIA Montaverner.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8220

Data del DOGV
:   25-01-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/12685


Data del document
:   13-12-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Montaverner
    * impacte ambiental

RESOLUCIÓ de 13 de desembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 44/14-AIA Montaverner. [2017/12533]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 44/14-AIA Montaverner.  
  
«Declaració d'impacte ambiental  
Expedient: 44/0429-NPD.  
Títol: projecte d'activitat per a indústria d'emmagatzemament i gestió de residus electrònics, residus metàl·lics i bateries d'automoció.  
  
Activitat: gestió de residus.  
Òrgan substantiu: Ajuntament de Montaverner.  
Promotor: Bajocoste Energías, SL.  
Localització: carrer del Tèxtil, parcel·la 4, lletra D, polígon industrial la Cava, Montaverner (València).  
  
Descripció del projecte  
Bajocoste Energías, SL, promou la instal·lació d'una indústria d'emmagatzemament i gestió de residus electrònics, residus metàl·lics i bateries d'automoció en el polígon industrial de la Cava, en el terme municipal de Montaverner. Per a això, es tramita davant de l'Ajuntament la llicència ambiental, d'acord amb la Llei 2/2006, de 5 de maig, de prevenció de la contaminació i qualitat ambiental.  
L'activitat s'ubica en una parcel·la d'uns 3.000 m², en la qual s'han construït diverses naus industrials. L'activitat disposa d'uns 750 m² de superfície de parcel·la (segons plans del projecte) i 20 m de límit de façana al carrer del Tèxtil. Hi ha una nau de 525 m², que deixa un corredor lliure en la parcel·la de 3 m en el seu lateral dret i en la seua part posterior. Està organitzada en planta baixa i entresolat amb una superfície destinada a oficines, magatzem i lavabos de 25 m² en planta baixa i 25 m² en entresolat. S'organitza la superfície de la nau en zones destinades a l'emmagatzemament dels distints residus. Es disposa de proveïment d'aigua potable i electricitat i connexió amb la xarxa de clavegueram del polígon.  
L'activitat exercida consistirà en l'emmagatzemament i gestió temporal de ferralla i altres residus metàl·lics, que, finalment, seran enviats a gestors finals. El procés s'inicia amb la recepció dels residus, pesada i classificació. S'emmagatzemaran de forma ordenada en el sòl o en contenidors. En el cas dels residus d'aparells elèctrics i electrònics (d'ara en avant, RAEE) de caràcter perillós, s'emmagatzemaran per a l'enviament a gestor autoritzat. Els RAEE de caràcter no perillós es classificaran i valoraran, emmagatzemant de forma separada els materials valorats. També es preveu l'emmagatzemament de bateries en contenidors adequats per al posterior transport i entrega a gestor autoritzat. Les operacions de gestió que es desenvoluparan en la instal·lació consistiran bàsicament en el desacoblament, separació, classificació i valoració. L'activitat s'exercirà en horari diürn.  
  
Es disposa d'una bàscula de pesada fins a 3.000 kg, i té previst l'ús de la bàscula de la Cooperativa de Montaverner per a la pesada de camions. Es disposa d'un equip de tall amb oxiacetilè. També es preveuen aspiradors per a recollir la pols generada durant les operacions de càrrega i descàrrega. S'utilitzarà també un carretó elevador.  
  
L'empresa disposa d'autorització per al transport de residus no perillosos amb el número 750/T02/CV. El transport de residus perillosos es realitzarà pels mateixos gestors de residus perillosos.  
Tramitació administrativa  
Amb data 25 de març de 2014, s'ha rebut de l'Ajuntament de Montaverner l'expedient per a l'avaluació d'impacte ambiental del projecte. Inclou la documentació següent:  
- Projecte d'activitat per a indústria d'emmagatzemament i gestió de residus electrònics, residus metàl·lics i bateries d'automoció.  
- Estudi d'impacte ambiental del projecte i document de síntesi.  
  
- Certificat de la Secretaria de l'Ajuntament de Montaverner, en el qual s'indica que l'expedient ha sigut sotmés a informació pública per un termini de 30 dies (BOP 11.02.2014), d'acord amb les previsions del Reial decret legislatiu 1/2008, d'11 de gener, sense que s'hagen rebut al·legacions.  
  
Afeccions legals  
La gestió de residus està regulada per la normativa en la matèria, en particular, en la Llei 22/2011, de 28 de juliol; en la Llei 20/1986, de 14 de maig, i en la Llei 10/2000, de 12 de desembre, així com el seu desplegament reglamentari.  
El Reial decret 208/2005, de 25 de febrer, regula la gestió dels residus d'aparells elèctrics i electrònics.  
El Reial decret 106/2008, d'1 de febrer, regula la gestió dels residus de piles i acumuladors.  
El Reial decret 9/2005, de 14 de gener, en l'annex I, enumera les activitats potencialment contaminants del sòl, entre les quals està el comerç a l'engròs de ferralla i productes de rebuig.  
El soroll generat per les activitats està regulat per la Llei 7/2002, de 9 de desembre, i el Decret 266/2004, de 9 de desembre.  
Tot això sense perjuí de les autoritzacions que procedisca obtindre d'altres organismes, de conformitat amb la normativa sectorial que li siga aplicable.  
  
Consideracions ambientals  
L'activitat s'exercirà en una parcel·la industrial, situada en el polígon industrial de la Cava, de Montaverner. Té bona accessibilitat des de la CV-60, i no afecta la circulació de camions amb residus al nucli urbà. Dista d'aquest més de 500 m, i no es preveu afecció sobre la població.  
  
L'espai de la Xarxa Natura 3405 HCO curs mitjà del riu d'Albaida se situa en el límit nord del terme municipal, encara que no és previsible afecció sobre la ubicació i les característiques de l'activitat. No hi ha al voltant altres elements naturals que puguen estar afectats pel projecte.  
L'activitat s'exerceix íntegrament a l'interior de la nau industrial. Aquesta disposa de solera de formigó impermeable. A més, en les zones d'emmagatzemament de bateries i RAEE i la zona de valoració s'aplica una capa de pintura EPOXI per a augmentar la resistència i impermeabilització. L'activitat consisteix en la recepció, classificació i valoració de diversos tipus de residus com ara residus electrònics, residus metàl·lics i bateries d'automoció. Tots aquests s'entreguen finalment a un gestor autoritzat.  
Les bateries es depositen en contenidors específics. Els RAEE es classifiquen en funció de si tenen o no caràcter perillós i s'emmagatzemen en zones separades. S'indica que la zona d'emmagatzemament de RAEE de caràcter perillós disposa de revestiment de pintura EPOXI i està rodejada d'una reixeta per a recollir vessaments accidentals o s'utilitzaran contenidors amb cubeta de retenció. Els RAEE de caràcter no perillós es desmunten manualment per a recuperar components i recuperar materials. Els RAEE perillosos només s'emmagatzemen, sense realitzar operacions de valoració sobre aquests. Els residus metàl·lics es classifiquen en funció del metall, i s'eliminen altres components per mitjà de separació o tall.  
  
No s'emmagatzemaran més de 50 tones de residus. Si es produeix algun vessament en el sòl de la nau, serà recollit amb material absorbent (com ara sepiolita). No s'emmagatzemen residus en la zona exterior.  
No es preveu la transmissió de vibracions per maquinària, encara que, en qualsevol cas, es preveu dotar els motors i les màquines de tacs silenciadors (silentblocks) o semblant, separar-los de les parets mitgeres i pilars i equilibrar la maquinària de moviment rotatiu. Respecte al nivell sonor, s'estima el compliment dels nivells màxims establits en la normativa. En particular, es considera entre les mesures preventives l'adequat manteniment de la maquinària.  
Els residus generats per la mateixa activitat es depositen en els contenidors municipals (residus assimilables a urbans) o s'entreguen a empreses autoritzades per a la seua gestió (residus perillosos com ara material absorbent contaminat per vessaments, draps, etc.). Només es preveu generar aigües residuals en els lavabos, ja que està previst realitzar la neteja de la nau en sec (agranat i aspiració). Es disposa de connexió al clavegueram. Els residus assimilables a urbans es depositaran en els contenidors municipals per a la seua recollida.  
Entre les operacions de seguiment i vigilància (PVA) durant la fase d'explotació es preveu determinar les afeccions reals associades al funcionament de l'activitat, detectar afeccions no previstes i proposar les mesures per a evitar-les o corregir-les i comprovar l'efectivitat de les mesures protectores i correctores aplicades. Entre altres qüestions, es preveu: comprovar regularment l'estat d'impermeabilització del sòl; controlar la quantitat i tipologia de residus gestionats; verificar la localització i neteja de les zones de recollida i dels contenidors; control de la contaminació acústica; control de la senyalització interior. S'emetran informes periòdics que recullen les actuacions de seguiment, així com circumstàncies o successos excepcionals que comporten risc ambiental.  
  
  
Consideracions jurídiques  
El projecte s'ha sotmés al procediment d'avaluació d'impacte ambiental, d'acord amb l'apartat 6.c.2) de l'annex I del Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'impacte ambiental, i modificat pel Decret 32/2006, de 10 de març.  
  
L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el reglament d'impacte ambiental; en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
L'article cinqué de la Llei 2/1989, de 3 de març, atribueix a l'òrgan ambiental la competència per a la formulació de les declaracions d'impacte ambiental dels projectes a què s'aplique aquesta llei.  
L'article 15 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte d'activitat d'emmagatzemament de residus electrònics, residus metàl·lics i bateries d'automoció promogut per Bajocoste Energías, SL, en el carrer del Tèxtil, parcel·la 4, lletra D, del polígon industrial la Cava del terme municipal de Montaverner (València), sempre que aquest es desenvolupe amb les previsions del projecte, l'estudi d'impacte ambiental i la resta de documentació que hi ha en l'expedient i s'adopten les mesures indicades en l'apartat segon.  
  
  
Segon  
Addicionalment a les mesures adoptades en el projecte, s'estableixen les condicions següents:  
1. S'obtindrà de l'òrgan competent en matèria de residus l'autorització o inscripció que corresponga per a l'exercici de l'activitat d'emmagatzemament temporal de residus, i aquesta s'adaptarà a les condicions i als terminis que l'òrgan esmentat establisca, d'acord amb la normativa en matèria de residus.  
2. L'emmagatzemament i tractament dels RAEE es realitzarà a l'interior de la nau, en zones adequades dotades de superfícies impermeables, amb sistemes per a la recollida de vessaments, d'acord amb els requisits tècnics establits en l'annex IV del Reial decret 208/2005, de 25 de febrer, a l'efecte d'evitar abocaments al clavegueram.  
3. L'emmagatzemament de bateries es realitzarà en llocs impermeabilitzats, a cobert o en contenidors adequats, d'acord amb els requisits establits en l'annex III del Reial decret 106/2008, d'1 de febrer, a l'efecte d'evitar abocaments al clavegueram.  
4. Els residus perillosos generats pel funcionament de la mateixa activitat s'emmagatzemaran en contenidors adequats a l'interior de la nau.  
5. D'acord amb la normativa en matèria de contaminació acústica, en les condicions i la periodicitat establides en aquesta, es realitzarà una auditoria acústica a la posada en funcionament de l'activitat i periòdicament.  
6. Qualsevol modificació o ampliació del projecte presentat, haurà de ser comunicada a l'òrgan ambiental competent que establirà, si és procedent, l'aplicació de noves mesures correctores.  
  
Tercer  
Notificar a les persones interessades que contra aquesta resolució, per ser un acte de tràmit, no cal interposar cap recurs; sense perjuí que es puguen utilitzar els mitjans que en defensa dels seus drets es consideren pertinents.  
  
Quart  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
  
València, 10 d'abril de 2014.- El director general d'Avaluació Ambiental i Territorial: Juan Giner Corell.»  
  
València, 13 de desembre de 2017.- El director general de Medi Natural i d'Avaluació Ambiental: Antoni Marzo i Pastor.